Byna R18 miljoen vir dié aartappelfotoKevin Abosch se “Potato #345” ŉ Foto van ŉ aartappel deur die bekroonde fotograaf, Kevin Abosch, is vir miljoene rand verkoop. ŉ Sakeman van Europa, wat die foto van “Potato #345” in Abosch se huis in Parys opgemerk het, het dit vir €1 miljoen (byna R18 miljoen) gekoop. Die 46-jarige visuele kunstenaar se werke van bekende persone verkoop gewoonlik teen ongeveer $500 000 (R8 miljoen). Hy het vroeër bekend gemaak dat die transaksie “oor ŉ paar glase wyn” beklink is. Abosch het in 2010 drie afdrukke van die aartappel gemaak: een hang in sy privaat versameling, een is aan ŉ museum in Serwië geskenk en die derde is nou verkoop. Volgens die kunstenaar sien hy ooreenkomste tussen mense en aartappels wat “ons verhouding as individue binne ŉ kollektiewe spesie” aanspreek. Indien die transaksie bevestig word, sal “Potato #345” die 15de duurste foto ooit wees. Die huidige rekord is “Rhein II” deur Andreas Gursky, wat in 2011 by ŉ Christies-veiling vir $4.3 miljoen (byna R70 miljoen) verkoop is. Die fotograaf Peter Lik het in 2014 aangevoer sy “Phantom” het die rekord verbeter toe dit teen $6.5 miljoen (R105 miljoen) verkoop is, maar dié transaksie is nie geverifieer nie en die beweerde koper se identiteit is nooit bekend gemaak nie. Lees meer: CNN